tartuNLP/wikipedia-smugri-20251201 huggingface dataset:
Vöyrinkaupungin suuralue

Vöyrinkaupungin suuralue on yksi Vaasan kahdestatoista suuralueesta. Suuralue sijaitsee kaupungin keskustan kupeessa, Klemettilän niemellä. Suuralueella asuu 3 468 (31.12.2017) asukasta. Vaasan kaupunginhallinnon tilastoalueista Vöyrinkaupunki muodostaa oman suuralueensa, johon kuuluu Vöyrinkaupungin etelä- ja pohjoisosien lisäksi Klemettilä.
Kaupunginosat ja osa-alueet.
Vöyrinkaupungin suuralueelle kuuluvat seuraavat kolme osa-aluetta:
Suuralueella sijaitsee kolme kaupunginosaa. Pääosa Vöyrinkaupungin eteläisestä alueesta kuuluu Klemettilän kanssa Vaasan 4. kaupunginosaan. Vöyrinkaupungin pohjoisosa muodostaa 5. kaupunginosan. Lisäksi eteläisen Vöyrinkaupungin osa-alueelle rajautuva Wärtsilän alue kuuluu 3. kaupunginosaan.
Väestö.
Vöyrinkaupungin suuralueella asui yhteensä 3 340 ihmistä vuonna 2015, joista valtaosa Vöyrinkaupungin eteläisellä pienalueella. Klemettilässä asukkaita oli samana vuonna vain 168.
Äidinkielenään suomea puhui Vöyrinkaupungin suuralueella noin 56 prosenttia ja ruotsia noin 21 prosenttia asukkaista vuonna 2015. Muunkielisten osuus Vöyrinkaupungilla oli samana vuonna Vaasan suuralueista prosenttimäärällisesti suurin, noin 23 prosenttia. Ruotsinkielisiä asui suhteessa väkilukuun eniten Vöyrinkaupungin pohjoisella pienalueella, 36,6 prosenttia alueen asukkaista.
Opiskelijoiden osuus suuralueen työvoimasta oli 35,4 % ja työttömien 12,3 % vuonna 2013. Prosentuaalinen opiskelijoiden osuus oli tällöin suurin kaikista Vaasan suuralueista, ja työttömien osuudessa Vöyrinkaupunki oli toisena Ristinummen jälkeen.
Politiikka.
Vöyrinkaupungin suuralue muodostaa vaaleissa oman äänestysalueensa. Eniten kannatusta on kerännyt viime vaaleissa RKP.
A Little Less Conversation

A Little Less Conversation on Mac Davisin ja Billy Strangen sanoittama kappale, jonka Elvis Presley alun perin esitti vuoden 1968 elokuvaa "Tytöstä tyttöön" varten. Kappaleesta tuli Yhdysvalloissa hitti, kun se julkaistiin singlenä. Alankomaalainen DJ Junkie XL remixasi kappaleen vuonna 2002, jolloin siitä tuli maailmanlaajuinen hitti yltäen yhdeksän maan singlelistojen kärkeen. 
Kappale on esiintynyt populaarikulttuurissa useasti ja monet artistit ovat tehneet oman coverversionsa kappaleesta.
Kotirannan suuralue

Kotirannan suuralue on yksi Vaasan kahdestatoista suuralueesta. Suuralueella asuu 4 623 (31.12.2017) asukasta.
Kaupunginosat ja osa-alueet.
Suuralue jakatuu neljään pienalueeseen ja kaupunginosaan. Pienalueet ovat seuraavat:
Suuralueella sijaitsevat seuraavat kaupunginosat:
Kustaalan ja Kotirannan pienalueiden rajat täsmäävät kaupunginosien rajojen kanssa. Koskisuon asuinalue kuuluu 40. kaupunginosaan mutta Bölen pienalueelle. Myös Länsiniitty on osa Bölen pienaluetta. Kivihaan liikealue kuuluu Metsäkallioon.
Huutoniemen suuralue

Huutoniemen suuralue on yksi Vaasan kahdestatoista suuralueesta. Suuralueella asuu 8 764 (31.12.2017) asukasta. Vaasan kaupunginhallinnon tilastoalueista Huutoniemi muodostaa Huutoniemen suuralueen yhdessä Asevelikylän, Purolan, Teeriniemen ja Melaniemen kanssa.
Kaupunginosat ja osa-alueet.
Huuotoniemen suuralue koostuu kolmesta numeroidusta kaupunginosasta ja viidestä tilastollisesta pienalueesta. 
Pienalueet jakautuvat kaupunginosiin seuraavasti:
Ristinummen suuralue

Ristinummen suuralue on yksi Vaasan kahdestatoista suuralueesta. Suuralueella asuu 7 184 (31.12.2017) asukasta. Vaasan kaupunginhallinnon tilastoalueista Ristinummen suuralueen muodostavat yhdessä Alkula, Haapaniemi, Vanha Vaasa, Ristinummi ja Vanha satama.
Osa-alueet ja kaupunginosat.
Ristinummen suuralue jakautuu viiteen tilastolliseen pienalueeseen ja asemakaavoitettuun kaupunginosaan.
Höstveden suuralue

Höstveden suuralue on yksi Vaasan kahdestatoista suuralueesta. Suuralueella asuu 394 (31.12.2017) asukasta. Vaasan kaupunginhallinnon tilastoalueista Höstveden suuralueen muodostaa Pilvilammen, Höstveden ja Runsorin pienalueet.
Kaupunginosat ja osa-alueet.
Höstveden suuralueelle kuuluvat seuraavat kolme pienaluetta:
Ainoa asemakaavoissa määritelty kaupunginosa suuralueella on 42. kaupunginosa, joka käsittää Laajametsän alueen.
Suvilahden suuralue

Suvilahden suuralue on yksi Vaasan kahdestatoista suuralueesta. Suuralueella asuu 3 779 (31.12.2017) asukasta. Vaasan kaupunginhallinnon tilastoalueista Suvilahti muodostaa oman suuralueensa, johon kuuluu varsinaisen Suvilahden lisäksi Korkeamäki. 
Kaupunginosat ja osa-alueet.
Suvilahden suuralueeseen kuuluu kaksi pienaluetta:
Molemmat kuuluvat Vaasan asemakaavoituksella määritettyyn 25. kaupunginosaan.
Sundomin kirkko

Sundomin kirkko on Vaasan Sundomiin 1929 rakennettu puurakenteinen kirkko. Kirkon suunnitteli Oskar Berg. Kirkko on entisöity vuonna 2004. Kirkossa on istumapaikkoja 240 hengelle. Kirkon 10-äänikertaiset urut on valmistanut Hans Heinrich.
Caravanserai

Caravanserai on Santana-yhtyeen neljäs studioalbumi, joka julkaistiin 11. lokakuuta 1972. Se merkitsi yhtyeelle merkittävää tyylinmuutosta latin rockista kohti fuusiojazzia ja lyhyistä hittikappaleista kohti pitkiä instrumentaaliosuuksia. Albumia pidetään yhtenä yhtyeen parhaista, mutta kaupallisesti se merkitsi yhtyeen suosion kääntymistä laskuun.
Yhtyeen kokoonpano oli albumia tehtäessä vaihtunut. Alkuperäinen bassokitaristi David Brown oli jättänyt Santanan 1971, ja hänen korvasivat albumilla Doug Rauch ja Tom Rutley. Alkuperäisen lyömäsoittajan Michael Carabellon korvasi Armando Peraza. Kosketinsoittaja-laulaja Gregg Rolie oli tekemässä lähtöä yhtyeestä, ja yhdellä raidalla hänen tilallaan soittaa Tom Coster, josta tulikin albumin myötä yhtyeen uusi kosketinsoittaja.
"Caravanserai" nousi Yhdysvalloissa Billboard 200 -listan kahdeksannelle sijalle ja kuudennelle tilalle R&amp;B-albumilistalla 1972.
Albumin kappaleista vain kolme oli perinteisiä laulettuja kappaleita (”Just in Time to See the Sun”, ”All the Love of the Universe” ja ”Stone Flower”) ja loput instrumentaalisia. Albumilta ei noussut yhtään hittisingleä, ja albumi merkitsi Santana-yhtyeen kaupallisen menestyksen kääntymistä laskuun. "Caravanserai" oli kuitenkin suuri arvostelumenestys, ja sitä pidetään yhtenä yhtyeen parhaista albumeista.
Levyllä vierailevia muusikoita ovat muun muassa avausraidan saksofonisoolon soittava Hadley Caliman.
Albumin nimi tarkoittaa karavaaniseraljia. Kansikuvan on toteuttanut Joan Chase.
Kappaleet.
Yhtyeen omien jäsenten nimiin merkittyjen sävellysten lisäksi albumilla on Carlos Santanan ja Mike Shrieven sanoittama versio Antônio Carlos Jobimin instrumentaalikappaleesta ”Stone Flower”.
Juho Tapani

Juho Tapani (9. toukokuuta 1873 Laitila – 20. maaliskuuta 1935 Turku) oli suomalainen tehtailija, maanviljelijä ja rakennusalan keksijä. Tapani omisti Turun Rautabetonivalimon ja Mjösundin Keramia Oy:n tiilitehtaan.
Ura.
Tapani aloitti liiketoimintansa metsäkaupoilla vuonna 1895. Hän oli Piikkiön ja Paimion sahojen osakkaana vuosina 1903–1911 ja perusti sen jälkeen Turun Rautabetonivalimon vuonna 1911. Vuonna 1925 hän rakennutti lisäksi kattotiilitehtaan Kemiön Mjösundiin. Hän kuului Turun Suomalaisen Säästöpankin isännistöön vuodesta 1928 sekä eräiden muiden turkulaisten yhtiöiden johtokuntiin. Tapani oli Nyynäisten kartanon hoitajana Lemussa vuosina 1905–1923 ja omisti Yli-Lemun kartanon vuodesta 1926.
Tapani oli Turun kaupunginvaltuuston jäsen vuosina 1923–1925, Turun työnantajayhdistyksen johtokunnan jäsen vuodesta 1917 sekä Turun yliopistoseuran hoitokunnan perustajajäsen.
Keksinnöt ja tuotteet.
Vuonna 1912 Tapani sai patentin Tapani-laatan nimellä tunnetulla raudoitetulle betonilaatalle joka oli varhainen betonielementtien edeltäjä. Tapanilaattoja oli eri kokoisia, yleisin koko oli 100 x 25 x 25 senttimetriä jolloin yksi laatta painoi 45–50 kiloa. Tapani-laatta koostui kahdesta erillisestä ohuesta betonilevystä joita yhdistivät kapeat betonikielekkeet. Laattoja käytettiin rakennuksien ulko- ja väliseinien sekä lattioiden muurauksessa. Muurausvaiheessa levyjä yhdistäneet kielekkeet lyötiin rikki jolloin laatan ulko- ja sisäpinta eivät olleet kylmäsillalla kosketuksissa toisiinsa. Laatan onkalo täytettiin sitten koksikuonalla tai hienolla hiekalla. Laattoja käytettiin 1910- ja 1920-luvuilla rakentamisessa varsinkin Turun seudulla ja Helsingissä. 
Tunnetuin rakennus jossa Tapani-laattoja käytettiin oli Alvar Aallon suunnittelema vuonna 1929 Turkuun Läntinen Pitkäkatu 20:een valmistunut ns. standardivuokratalo. Muita turkulaisia asuintaloja joissa Tapani-laattoja käytettiin olivat Horttokuja 1 (Villa Hortus, nykyinen Turun yliopiston vierastalo), Maariankatu 12, Aurakatu 22, Puutarhakatu 7, Arseninkatu (nyk. Sirkkalankatu) 8, Läntinen Pitkäkatu 13 (entinen Jousi Oy:n tehdasrakennus, nykyinen Partiomuseo), sekä Museomäki 1. Tapanilaattoja käytettiin vuonna 1916 Hauhon Alvettulaan valmistuneessa Alvettulan sillassa sekä Turussa Kuralan Kylämäen vesisäiliössä. Tapani-laattoja käytettiin myös pienemmissä rakennuskohteissa kuten rakennusten perustuksissa sekä maatalous- ja ulkorakennuksissa. Laatat eivät kuitenkaan tulleet yleisempään käyttöön rakennusalan kehittymättömyyden vuoksi ja niiden valmistus loppui Turun Rautabetonivalimon lopetettua toimintansa 1930-luvun puolivälissä. Tapani keskittyi sitten hoitamaan omistamansa Mjösundin Keramia Oy:n tiilitehdasta ja hän keksi ja patentoi tällöin muun muassa S-mallisen kattotiilen. Lisäksi Tapanin omistamassa Yli-Lemun kartanossa valmistettiin 1920–1930-luvuilla Tapani-merkkistä juustoa.
The Grand Tour

The Grand Tour on brittiläinen Amazon Videon tuottama autoja käsittelevä televisio-ohjelma. Ohjelmaa on esitetty vuodesta 2016.
Ohjelma sai alkunsa, kun Top Gearin juontaja Jeremy Clarkson sai potkut ohjelmasta vuoden 2015 keväällä lyötyään ohjelman avustavaa tuottajaa Oisin Tymonia. Clarkson oli saanut kuulla lääkäriltään sairastavansa syöpää ja, että hänellä on elinaikaa vain muutama kuukausi, jonka jälkeen Clarkson löi tuottajaa. Muutama viikko lyömisen jälkeen paljastuikin, että Clarksonin syöpädiagnoosi olikin väärä ja hän ei kuolekaan. Clarksonin potkujen myötä Hammond ja May ilmoittivat, että eivät jatka ohjelmassa ilman ystäväänsä.
Top Gearin mystisen The Stig -testikuskin tilalla on "The American" -niminen kuljettaja, Nascar -kuski Mike Skinner.
Johan E. Johansson

Johan E. Johansson (k. 14. huhtikuuta 1873 Pietari) oli suomalaissyntyinen arkkitehti, joka toimi Viipurin kaupunginarkkitehtina vuodesta 1862 vuoteen 1868. 
Johansson syntymäaika ja -paikka eivät ole tiedossa, mutta hänen tiedetään olleen suomalainen ja menneen naimisiin Viipurissa 1865. Johansson sai taiteellista koulutusta akatemiassa professori Bohnstedin oppilaana. Viipurin kaupunginarkkitehtina hän seurasi Viktor Erik Amadeus Bosinia. Ennen virasta eroamistaan hän sai vuonna 1867 akateemikon arvon. Muutettuaan Viipurista Pietariin Johansson työskenteli siellä arkkitehtina. Viipurissa hän toimi vain seitsemisen vuotta, mutta ehti arkistotietojen mukaan suunnitella rakennuksia noin 70 tontille, muun muassa Pantsarlahdelle. Hänen sinne piirtämiensä puurakennusten tyyli on enemmän ns. nikkarityyliä kuin klassismia. Johansson toteutti myös Viipurin kaupungintalon uusimisen, samoin kuin suunnitteli kansakoulun Torkkelinpuiston kulmaan. Myös sen viereistä kolmikerroksista kivitaloa Aleksanterinkadulla pidetään hänen suunnittelemanaan. Johanssonia seurasi Viipurin kaupunginarkkitehtina Fredrik August Odenwall.
Voimakkuus

Voimakkuus on farmakologiassa käytetty suure, joka ilmaisee lääkeaineen vaikutusta suhteessa käytettävään määrään. Voimakkuus ilmaistaan pitoisuutena (moolia per litra). Tarkalleen ottaen voimakkuus tarkoittaa sitä lääkeainepitoisuutta, jolla saadaan ennalta määritelty vaste. Tyypillisesti mitattavana vasteena käytetään puolta lääkeaineen suurimmasta saavutettavissa olevasta vasteesta eli maksimivasteesta.
Lääkeaineen voimakkuus ja lääkeaineen teho ovat yhdessä käytettyjä mutta toisistaan erillisiä suureita. Siinä missä voimakkuus kertoo tarvittavasta lääkeainemäärästä suhteessa kyseisellä lääkeainella saavutettavissa olevaan vaikutukseen, teho kuvastaa lääkeaineella saavutettavissa olevaa maksimivastetta suhteessa muihin lääkeaineisiin.
Teho (farmakologia)

Teho (formula_1) on farmakologiassa käytetty suure, joka ilmaisee lääkeaineella saavutettavissa olevaa enimmäisvastetta suhteessa muihin lääkeaineisiin. Täydellisellä agonistilla teho on 1 ja täydellisellä salpaajalla teho on 0. Teholtaan tälle välille jääviä aineita sanotaan osittaisagonisteiksi.
Lääkeaineen teho ja lääkeaineen voimakkuus ovat yhdessä käytettyjä mutta toisistaan erillisiä suureita. Siinä missä teho kuvastaa lääkeaineen maksimivastetta suhteessa muihin lääkeaineisiin, voimakkuus kuvaa sitä lääkeainepitoisuutta, jolla saavutetaan tietty osuus (esimerkiksi puolet) kyseisen lääkeaineen enimmäistehosta.
Portion Boys

Portion Boys on vuonna 2010 toimintansa aloittanut suomalainen yhtye, joka teki vuonna 2021 lopullisen läpimurron hitillään ”Vauhti kiihtyy feat. Matti ja Teppo”. Yhteensä yhtyeen kappaleita on kuunneltu suoratoistopalveluista yli 160 miljoonaa kertaa. 
Yhtyeen ensimmäinen kappale oli ”Pelimiehen paratiisi”, joka julkaistiin vuonna 2010. Seuraava kappale oli vuonna 2012 julkaistu ”Huuleen”. Samana vuonna julkaistiin myös ”Pumppaa”, josta yhtye teki uuden version vuonna 2013. Vuonna 2012 julkaistusta kappaleesta ”Kuka pelkää Leijonaa” yhtye puolestaan teki uuden version vuonna 2016.
”Mielensäpahottaja”-single aiheutti kohun, koska kappaleen nimeä syytettiin tavaramerkkiloukkauksesta. Yhtye ilmoitti myöhemmin kappaleen julkaistavan uudelleen nimellä ”Mieleni pahotin” noin viikon päästä.
Vuodesta 2021 lähtien yhtyeessä on ollut mukana uusi solisti Aapo ”A.P.” Vuori.
Portion Boys osallistui Uuden musiikin kilpailuun 2023 kappaleella ”Samaa taivasta katsotaan”. Se tuli finaalissa toiseksi 152 pisteellä.
Yhtyeen nimi on saanut inspiraationsa nuuskapurkista.
Portion boys osallistui syksyllä 2025 Masked Singer Suomi ohjelmaan hahmolla Kameleontti.
Bentsotriatsoli

Bentsotriatsoli (C6H5N3) on aromaattinen heterosyklinen orgaaninen yhdiste. Yhdistettä voidaan käyttää muun muassa orgaanisen synteesin lähtöaineena tai korroosionestoaineena.
Ominaisuudet, valmistus ja käyttö.
Huoneenlämpötilassa bentsotriatsoli on väritöntä tai kellertävää kiteistä ainetta. Yhdiste liukenee hieman veteen ja hyvin useisiin orgaanisiin liuottimiin esimerkiksi etanoliin, dimetyyliformamidiin, kloroformiin ja bentseeniin.
Bentsotriatsolia voidaan valmistaa o-fenyleenidiamiinin ja typpihapokkeen välisellä reaktiolla. Yhdistettä ja sen johdannaisia käytetään orgaanisen kemian synteeseissä apuaineena esimerkiksi heterosyklisten yhdisteiden valmistukseen ja ligandina organometalliyhdisteissä. Bentsotriatsolia voidaan käyttää myös kuparin ja kuparin metalliseosten korroosionestoaineena ja valokuvauskemikaalina.
Colgate

Colgate on Colgate-Palmoliven tuotemerkki, jota käytetään suuhygieniatuotteissa kuten hammastahnoissa,
hammasharjoissa, suuvesissä ja hammaslangoissa.
Colgate hammastahnaa myytiin pienessä kannussa vuodesta 1873 vuoteen 1896. Vuonna 1896 Colgate alkoi myydä ensimmäisenä maailmassa hammastahnaa tuubissa nimellä "Colgate Dental Ribbon Cream". Keksinnön isä oli hammaslääkäri Washington Sheffield. 
Colgate on menestynyt vuosittaisissa markkinatutkimuksissa ja oli vuonna 2015 maailman toiseksi ostetuin brändi. Myös vuonna 2016 Colgate oli tutkimusyhtiö Kantar Worldpanelin tekemässä vuosittaisessa selvityksessä toiseksi suosituin ja oli maailman ainoa brändi, jonka valitsi yli 50 prosenttia maailman väestöstä.
Der totale Widerstand

Der totale Widerstand: Eine Kleinkriegsanleitung für Jedermann on sissisodankäynnin opaskirja, jonka on kirjoittanut sveitsiläinen upseeri Hans von Dach vuonna 1957. Teoksen julkaisi sveitsiläinen aliupseeriliitto. Kirjasta on tehty useita painoksia ja käännöksiä. 
Kirjan tarkoituksena oli valmistaa tilanteeseen, jossa Varsovan liitto miehittäisi Sveitsin. Kirjassa ohjeistetaan, kuinka miehitystä vastaan voi taistella.
Suomennoshanke.
Kirjan suomensi nimellä "Vastarintaopas" vuonna 1981 sitä Suomen oloihin täydentäen Itsenäisyyden Puolesta (IP) -kansalaisjärjestön pääsihteeri Pertti Riutta. Hanke oli salainen ja suomennos tarkoitettu yksityisesti jaettavaksi vain luotetuille henkilöille, sillä Riutta oli perustanut myös Neuvostoliiton miehityksen varalta salaisen vastarintaorganisaation, Pohjantähden. Suomennoksen painatti salaa Ranskan tiedustelupalvelu DGSE. Yhteyden ranskalaisiin järjesti IP:n puheenjohtaja Heikki Eskelinen, joka osallistui kirjan toimitustyöhön. Suomennosta painettiin vain sata kappaletta, joista Riutta ehti tiettävästi jakaa kymmenkunta. Suomen viranomaiset takavarikoivat koko painoksen pidättäessään Riutan ja Eskelisen vakoilusta Ranskan hyväksi Neuvostoliittoa vastaan keväällä 1982.
Sotilaan käsikirja

Sotilaan käsikirja on Suomen puolustusvoimissa käytetty käsikirja, joka antaa yleiset perusteet sotilaan taitojen oppimiselle kaikissa puolustushaaroissa. Sotilaan käsikirja annetaan jokaiselle varusmiehelle ja vapaaehtoista asepalvelusta suorittavalle naiselle varusmiespalveluksen alussa. Sotilaan käsikirja on tarkoitettu p-kauden ja e-kauden oppikirjaksi, jota tuetaan tarvittaessa muiden oppikirjojen opiskelulla. Sotilaan käsikirjan käyttöönotosta päättää Puolustusvoimien Pääesikunnan koulutusosasto.
Kirjan aiheet luvuittain:
Vesilinja

Vesilinja on raja, jossa aluksen runko kohtaa veden pinnan. Se on myös erityinen merkintä joka tunnetaan myös kansainvälisenä lastilinjana, Plimsollin lastimerkkinä tai vesilinjana, joka osoittaa rajan, jolla alus voi olla kuormattu laillisesti eri vesityypeissä ja lämpötiloissa kun alus turvallisesti säilyttää nosteen ja ottaa huomioon vaarallisia aaltoja joita saattaa syntyä. Vaihteleva veden lämpötila vaikuttaa aluksen runkoon; koska kylmempi vesi on tiheämpää kuin lämpimämpi vesi joka antaa enemmän nostetta. Samalla tavalla, makea vesi on vähemmän tiheää kuin merivesi joka samalla vähentää nosteen vaikutusta.
Audrey Azoulay

Audrey Azoulay (4. elokuuta 1972 La Celle-Saint-Cloud, Ranska) on ranskalainen virkamies ja poliitikko, joka toimi Unescon pääsihteerinä vuosina 2017–2025. Aiemmin hän on toiminut Ranskan kulttuuriministerinä ja Ranskan elokuvainstituutin varajohtajana.
Nuoruus ja opiskelu.
Azoulay syntyi vuonna 1972 Essaouirasta kotoisin olevaan Marokon juutalaiseen perheeseen. Hänen isänsä André Azoulay on marokkolainen pankkiiri ja kuningas Muhammad VI:n neuvonantaja ja hänen äitinsä kirjailija Katia Brami.
Azoulay opiskeli Ranskassa Sciences Po -yliopistossa ja Englannissa Lancasterin yliopistossa. Hän valmistui vuonna 2000 ENA:sta eli kansallisesta hallintokoulusta, jossa monet Ranskan korkeimmista johtajista ja virkamiehistä ovat opiskelleet.
Ura.
Valmistuttuaan Azoulay työskenteli 2000–2003 Euroopan tilintarkastustuomioistuimessa esittelijänä ja toimi Euroopan komissionn lainsäädännön asiantuntijana kulttuurin ja viestinnän aloilla. Hän aloitti 2006 Ranskan elokuvainstituutin talousjohtajana. Hänestä tuli 2011 instituutin apulaisjohtaja, minkä ansiosta hän nousi Ranskan elokuvatuotannon keskeiseen rooliin. Azoulay edisti instituutissa elokuvien digitalisointia.
Ranskan presidentti François Hollande nimitti Azoulayn 2014 kulttuurineuvonantajakseen. Hän nousi hieman yllättäen helmikuussa 2016 kulttuuriministeriksi Fleur Pellerinin korvaajaksi. Hän oli suurelle yleisölle melko tuntematon, mutta varsinkin elokuva-alan ihmiset kiittivät valintaa. Ministerinä hän onnistui takaamaan kulttuuriministeriölle lisää budjettirahaa vuosien leikkauspolitiikan jälkeen. Hänen aikanaan hyväksyttiin myös laki, joka takaa taiteellisen vapauden ja suojelee Ranskan historiallisia kohteita.
Azoulay toimi kulttuuriministerinä toukokuulle 2017. Hän oli yksi yhdeksästä ehdokkaasta, jotka hakivat Irina Bokovan seuraajaksi Unescon pääsihteeriksi. 58-jäseninen hallintoneuvosto valitsi lokakuussa 2017 Azoulayn Bokovan seuraajaksi. Yleiskokous hyväksyi marraskuussa valinnan ja nimitti Azoulayn järjestön uudeksi pääsihteeriksi.
Vilho Kankare

Vilho Viljam Vieno Kankare (30. toukokuuta 1917 Turku – 2008) oli suomalainen sotakirjailija, joka osallistui talvi- ja jatkosotaan. Sotilasarvoltaan Kankare oli ylikersantti. Hänen puolisonsa oli Lempi Sofia (o.s. Ojala).
Kankare kirjoitti omiin jatkosodan aikaisiin sotakokemuksiinsa perustuneen kirjansa jo 1947 mutta kustantaja Otava hylkäsi kirjan käsikirjoituksen pitäen sitä inhorealistisena ja raakana. Pöytälaatikkoon jäänyt käsikirjoitus julkaistiin vasta vuonna 2011 nimellä "Mennään kun käsketään! Nuorten miesten jatkosota". Teoksen esipuheen laati professori Martti Turtola. Arvostelijoiden mukaan kirjassa on paljon yhtymäkohtia Väinö Linnan Tuntematon sotilas-romaaniin muun muassa kuvaus Äänislinnaan saapumisesta syksyllä 1941. Kankareen kirja seurasi turkulaisen Kenttätykistörykmentti 5:n vaiheita juhannuksesta 1941 aina vuoteen 1943, jolloin kirjan päähenkilö alikersantti Masi Kankkunen siirretään takaisin kotirintamalle kouluttamaan alokkaita.
Kannuksen seurakunta

Kannuksen seurakunta sijaitsee Keski-Pohjanmaalla Kannuksen kaupungissa. Seurakunta kuuluu Kokkolan rovastikuntaan ja Oulun hiippakuntaan.
Seurakunta järjestää kuukausittain toimintaa lapsille ja nuorille. Lisäksi se pitää lasten päiväkerhoa, koulukahvilaa ja pyhäkoulua. Seurakunta järjestää viikoittain jumalanpalveluksia pääkirkossaan Kannuksen kirkossa.
Historiaa.
Lestijoen varteen asettui vakinaista asutusta myöhäiskeskiajalla, ja asukkaiden määrä nousi voimakkaasti 1700-luvun lopulla. Ylikannuksen eli Kannuksen pitäjässä taloluku nousi vuosina 1723–1808 16:sta 67:ään. Lohtajan seurakunnan alaisena olleen kappeliseurakunnan kasvettua suuremmaksi, sen toinen, kirkonrakentaja Matti Hongan rakentama kirkko valmistui vuonna 1761. Siinä oli Mikael Toppeliuksen alttaritaulu vuodelta 1765. Kirkko paloi salaman sytyttämänä 30. tai 31. heinäkuuta 1813. Palosta onnistuttiin pelastamaan muun muassa alttaritaulut, ehtoollispikarit sekä puinen pienoislaiva. Nykyinen kirkko rakennettiin Intendentinkonttorin suunnitelmien mukaisesti 1815–1817. Kunnallishallinnollisesti Kannus erotettiin Lohtajasta 1859 ja seurakunnallinen itsenäistyminen toteutui 1885.
Toimitilat.
Kannuksen seurakunta omistaa Kannuksen kirkon, seurakuntatalon, Mikaelin kappelin ja hautausmaat, pappilan, Eskolan rukoushuoneen ja Kannuksen metsäkirkon. Lisäksi sen käytössä on Kalajoen seurakuntien kanssa yhteinen Ruonan leirikeskus.
Herätysliikkeet.
Kannuksen seurakunta kuuluu muun Lestijokilaakson tavoin herätysliikkeiden maantieteelliseen kohtaamisalueeseen. Kannuksen alue kuuluu vanhoillislestadiolaisuuden voimakkaaseen yhtenäiseen tukialueeseen. Kannus muodostaa myös evankelisen herätysliikkeen vahvimman kannatuksen pohjoisrajan. Kannuksessa on jossain määrin kannatusta myös herännäisyydelle.
Papisto.
Seuraavat henkilöt ovat toimineet Kannuksen kappeliseurakunnan kappalaisina ja Kannuksen seurakunnan kirkkoherroina:
Längelmäveden ja Hauhon reittien valuma-alue

Längelmäveden ja Hauhon reittien valuma-alue (vesistöaluetunnus 35.7) on Suomen vesistöaluejaotuksessa yksi Kokemäenjoen vesistön (vesistöaluetunnus 35) ensimmäisen jakovaiheen osa-alueista. Se käsittää Kokemäenjoen vesistössä alueen, joka kerää vedet Pirkanmaalta Tampereelta, Kangasalta, Valkeakoskelta, Pälkäneeltä, Orivedeltä, Juupajoelta ja Ruovedeltä, Keski-Suomesta Jämsästä ja Kuhmoisista, Päijät-Hämeestä Padasjoelta, Kanta-Hämeestä Hämeenlinnasta ja Janakkalasta, ja laskee ne Mallasveden ja Valkeakosken (koski) kautta Vanajaveden–Pyhäjärven alueella (35.2) Vanajaveteen. Vesistön valuma-alueen alarajana on Valkeakoski (koski). Veden jatkavat edelleen Pyhäjärveen, joka laskee Nokialla Nokiankosken kautta Kuloveteen, joka kuuluu Kokemäenjoen alueeseen (35.1). Kokemäenjoki laskee Porissa Selkämereen. Valuma-alueen pinta-ala on 4 449,79 neliökilometriä ja järvisyys 18,7 %.
Alla olevista järvien, jokien ja valuma-alueiden tiedoista suurin osa on tuotu sekä Suomen ympäristökeskuksen (SYKE) Ympäristö- ja paikkatietopalvelusta että Kansalaisen karttapaikasta.
Vesistöjen suhteet.
Kuten nimestä voidaan päätellä, valuma-alueella on kaksi pääreittiä. Ne ovat Längelmäveden reitti ja Hauhon reitti. Molemmat reitit kohtaavat Mallasvedellä.
Längelmäveden reitti:
Hauhon reitti:
Pahan lähettiläät

Pahan lähettiläät ("One False Move") on Carl Franklinin ohjaama yhdysvaltalainen independent-elokuva vuodelta 1992. Sen ovat käsikirjoittaneet Billy Bob Thornton ja Tom Epperson. Thornton esittää myös yhtä pääosaa, ja muita keskeisiä rooleja näyttelevät Bill Paxton, Cynda Williams ja Michael Beach. Elokuvan äänileikkaajana toimi suomalainen Paul Jyrälä.
Pessimistisessä jännityselokuvassa rikolliskolmikko pakenee huumediileriä USA:n länsirannikolta keskilänteen, Arkansas’n osavaltion pikkukaupunkiin. Siellä omalaatuinen šeriffi joutuu konfliktiin Los Angelesista tulleiden etsivien kanssa huomattuaan, että rikolliskolmikon naispuolinen jäsen on hänelle ennestään tuttu.
"The New York Timesin" kriitikot valitsivat "Pahan lähettiläät" vuonna 2004 yhdeksi kaikkien aikojen tuhannesta parhaasta elokuvasta maailmassa.
Anssi Niemi

Anssi Niemi (s. 1990) on suomalainen näyttelijä. Hän on opiskellut näyttelijäksi teatterikorkeakoulussa vuodesta 2016. Hän on myös Kellariteatterin jäsen (vuodesta 2011) sekä Ylioppilasteatterin jäsen (vuodesta 2013). Ylioppilaaksi hän valmistui Kallion lukiosta vuonna 2009.
Vladimir Kappel

Vladimir Oskarovitš Kappel (; 28. huhtikuuta 1883 Beljov – 26. tammikuuta 1920 Irkutskin kuvernementti) oli venäläinen kenraali, joka toimi yhtenä valkoisen armeijan komentajista Venäjän sisällissodassa. Hänen joukoistaan käytettiin nimitystä "kappelevtsy".
Elämä.
Kappelin isä oli ruotsalaissyntyinen Venäjän armeijan upseeri. Kappel valmistui Nikolain ratsuväkiopistosta vuonna 1903 ja Nikolain yleisesikunta-akatemiasta vuonna 1913. Hän osallistui ensimmäiseen maailmansotaan esikuntaupseerina ja yleni joulukuussa 1916 everstiluutnantiksi. Vallankumouksen jälkeen hän erosi vuonna 1917 armeijasta.
Kappel astui kesäkuussa 1918 Samarassa perustetun antibolševistisen Komutš-hallituksen tueksi vapaaehtoisista kootun Komutšin kansanarmeijan palvelukseen, vaikka ei monarkistina kannattanutkaan Komutšia hallinneiden sosialistivallankumouksellisten aatetta. Komutšin armeijan yhden armeijaryhmän komentajana hän valtasi kesäkuussa muun muassa Simbirskin ja Kazanin, ja hänet ylennettiin elokuussa 1918 everstiksi. Alkumenestyksestä huolimatta puna-armeija pakotti syksyllä Kappelin perääntymään ja luopumaan lopulta Ufasta. Marraskuussa 1918 hän siirtyi valkoisten ”ylimmäksi johtajaksi” julistautuneen amiraali Aleksandr Koltšakin alaiseksi. Kappel ylennettiin kenraalimajuriksi, ja hän komensi ensin armeijakuntaa ja heinäkuusta 1919 alkaen armeijaryhmää Volgalla. Vuonna 1919 hänet ylennettiin kenraaliluutnantiksi. Marraskuusta 1919 alkaen hän komensi valkoisten 3. armeijaa Siperiassa.
Valkoisten jouduttua perääntymään pääkaupungistaan Omskista Kappel nimitettiin koko Siperian armeijan komentajaksi Konstantin Saharovin tilalle. Koltšakin jäätyä Irkutskissa vallankumouksellisten vangiksi tammikuussa 1920 Kappel johti Siperian valkoisen armeijan perääntymistä kohti Irkutskia vapauttamaan häntä. Saarrostusuhan vuoksi vetäytyminen jouduttiin suorittamaan talvisen taigan halki ja se tunnetaan ”Siperian jäämarssina”. Kappel paleltui vakavasti Kan-joen ylityksen aikana ja kuoli keuhkokuumeeseen tammikuun 25. ja 26. päivän välisenä yönä lähellä Tulunia. Hän jätti armeijansa komennon kenraali Sergei Wojciechowskille.
Hautapaikka.
Kappel haudattiin ensin Tšitaan Itä-Siperiaan ja myöhemmin uudelleen Kiinaan Harbinin ortodoksiseen kirkkoon. Kiinalaiset kommunistit hävittivät hautamuistomerkin Neuvostoliiton pyynnöstä vuonna 1955. Kappelin jäännökset haudattiin uudelleen Moskovan Donskoin luostarin hautausmaalle tammikuussa 2007.
Donna (televisiosarja)

Donna (työnimeltään ja englanninkieliseltä myyntinimeltään "Blind Donna") on suomalainen draamakomediasarja, jonka pääosassa näyttelee Alina Tomnikov. Sarja on tuotantoyhtiö Production Housen, Ylen sekä Norjan yleisradioyhtiö NRK:n yhteistuotanto. Sarja julkaistiin Yle Areenassa kokonaisuudessaan 6. tammikuuta 2018 ja sen esittäminen televisiossa alkoi Yle TV2:lla 11. tammikuuta 2018. Helmikuussa 2018 sarja julkaistiin Areenassa myös kuvailutulkattuna.
Tomnikovin esittämänsä Donna on sokeutunut kymmenen vuotta aiemmin perinnöllisen sairauden seurauksena. Hänen miesystävänsä André jättää hänet yllättäen 8 vuoden jälkeen ja Donna jää asumaan remonttia vailla olevaan taloon päättäen etsiä uuden rakkauden.
Sarjan budjetti oli 1 396 000 euroa, josta Suomen elokuvasäätiön osuus oli 145 000 euroa.
Carne y Arena

Carne y Arena () on vuonna 2017 ensi-iltansa saanut yhdysvaltalainen lyhyt virtuaalitodellisuuselokuva, jonka on ohjannut Alejandro González Iñárritu.
"Carne y Arena" sai ensi-iltansa Cannesin elokuvajuhlilla 17. toukokuuta 2017. Iñárritu sai elokuvasta Oscar-palkinnon erityisestä saavutuksesta.
Marinus van IJzendoorn

Marinus (Rien) H. van IJzendoorn (s. ) on kasvatustieteilijä, psykologi ja Leidenin yliopiston lapsi- ja perhetutkimuksen professori. Vuodesta 2010 lähtien hän on ollut myös Rotterdamin Erasmus-yliopiston osa-aikainen ihmisen kehityksen tutkimusprofessori. 
Hän valmistui pedagogiikka pääaineenaan Amsterdamin yliopistosta vuonna 1976 (M.A.) ja väitteli tohtoriksi Freie Universität Berlinissä 26-vuotiaana vuonna 1978. Hän opiskeli myös Max Planckin ihmisen kehityksen ja koulutuksen instituutissa. Vuosina 1978–1981 hän toimi tutkijana Leidenin yliopistossa, jonka jälkeen hänet nimitettiin professoriksi 29-vuotiaana.
Professori van IJzendoorn tutkimuksen kohteena on lapsen kehitys ja vanhemmuus; erityisen keskeinen tutkimuskohde on kiintymyssuhde. Hän on luonut tieteellistä perustaa alan teorialle. Hän oli ensimmäisiä, jotka käytti laajoja meta-analyysejä tilastollisten tulosten saamiseksi kiintymyssuhdetta koskevista tutkimuksista. Näiden pohjalta hän pyrki luomaan näyttöön pohjautuvia käytännön hoitosuosituksia. 
Van IJzendoorn on työryhmineen osoittanut, että vanhemmat tyypillisesti siirtävät omia kokemuksiaan kiintymyssuhteesta lapsilleen. Yhdessä saksalaisten ja israelilaisten tutkijoiden kanssa hän havaitsi, että holokaustista selvinneet onnistuivat usein suojelemaan lapsiaan ja lapsenlapsiaan kokemiltaan kauheuksilta. Näiden tutkimusten osana van IJzendoornin tutkimusryhmä validoi mittaustavan, josta on muodostunut maailmanlaajuinen standardi. Israelilaisten tutkijoiden kanssa van IJzendoorn osoitti, että perinteisessä kibbutsissa kasvaneet lapset olivat vähemmän turvallisesti kiintyneitä vanhempiinsa kuin perheissään kasvatetut lapset. Professori van IJzendoorn osoitti tutkimusryhmineen myös, että päivähoidossa olleet lapset kiintyivät myös hoitajiinsa.
Van IJzendoorn on ollut Alankomaiden kuninkaallisen tiedeakatemian jäsen vuodesta 1998. Hänet palkittiin vuonna 2004 hollantilaisella Spinoza-palkinnolla (Spinoza Prize), joka on kansallisen tiedeneuvoston myöntämä 2,5 miljoonan euron suuruinen tunnustus uudelle tutkimukselle. Hän sai Euroopan psykologiliittojen federaation (EFPA) kahden vuoden välein jaettavan Aristotele-palkinnon vuonna 2011. Van IJzendoorn kuului vuonna 2016 maailman viitatuimpien tutkijoiden joukkoon (Clavier Analytics: Highly Cited Researchers) psykiatrian ja psykologian aihepiirissä.
Mihail Dieterichs

Mihail Konstantinovitš Dieterichs (; 17. huhtikuuta 1874 – 9. lokakuuta 1937 Shanghai, Kiina) oli venäläinen kenraali, joka toimi yhtenä valkoisen armeijan komentajista Venäjän sisällissodassa. Hän johti kesäkuusta lokakuuhun 1922 Venäjän kaukoidässä viimeistä Venäjän maaperällä toiminutta valkoista hallitusta ja komensi sen armeijaa.
Elämä ja ura.
Dieterichs oli baltiansaksalaista, alkuperältään ruotsalaista sukua. Hän valmistui Pietarin keisarillisesta paašikoulusta vuonna 1894 ja Nikolain yleisesikunta-akatemiasta vuonna 1900. Dieterichs osallistui kapteenina vuosien 1904–1905 Venäjän–Japanin sotaan. Ensimmäisen maailmansodan puhjetessa vuonna 1914 hän oli everstinä pääesikunnassa. Hän oli lokakuusta 1914 alkaen Venäjän 3. armeijan ja huhtikuusta 1915 lounaisrintaman päämajoitusmestarina. Dieterichs ylennettiin vuonna 1915 kenraalimajuriksi, ja hän osallistui kesän 1916 Brusilovin hyökkäyksen suunnitteluun. Toukokuussa 1916 hänet nimitettiin prikaatinkomentajaksi Thessalonikin rintamalle Kreikkaan, mutta hänet kutsuttiin takaisin Venäjälle heinäkuussa 1917. Pääministeri Aleksandr Kerenskin otettua ylipäällikkyyden Kornilovin kapinan jälkeen syyskuussa 1917 Dieterichsistä tuli koko Venäjän armeijan päämajoitusmestari.
Lokakuun vallankumouksen jälkeen Dieterichs pakeni Ukrainaan. Maaliskuusta 1918 tammikuuhun 1919 hän oli Venäjällä toimineen Tšekkoslovakian legioonan esikuntapäällikkönä. Hän vaikutti siihen, että tšekkoslovakialaisten touko–kesäkuussa 1918 haltuunsa ottamat Siperian radan varrella sijainneet alueet luovutettiin Venäjän valkoisille. Tammikuussa 1919 Siperian valkoisia johtanut amiraali Aleksandr Koltšak nimitti Dieterichsin armeijansa länsirintaman esikuntapäälliköksi. Heinäkuusta marraskuuhun 1919 Dieterichs komensi Koltšakin armeijan itärintamaa ja sai ylennyksen kenraaliluutnantiksi. Hänet määrättiin tammikuussa 1919 myös johtamaan keisari Nikolai II:n ja tämän perheen murhatutkintaa, mutta hän siirsi tehtävän Nikolai Sokoloville.
Elokuusta lokakuuhun 1919 Dieterichs oli myös Koltšakin esikuntapäällikkönä ja lisäksi elokuussa parin viikon ajan tämän hallituksen sotaministerinä. Dieterichs erosi tehtävistään marraskuussa 1919 ajauduttuaan erimielisyyksiin Koltšakin kanssa sotilasstrategisista kysymyksistä ja asui vuosina 1920–1922 maanpaossa Kiinan Harbinissa. Kesäkuussa 1922 Dieterichs otti vallan Vladivostokin seutua hallinneessa Priamurjen väliaikaishallituksessa syrjäyttäen Merkulovin veljekset. Hän järjesti elokuussa 1922 ”valtakunnankokouksen” ("zemski sobor"), joka julisti Romanovin suvun Venäjän laillisiksi hallitsijoiksi ja hänet Priamurjen (Amurin alueen) tilapäiseksi hallitsijaksi eli voivodiksi. Japanilaisten interventiojoukkojen vetäydyttyä puna-armeija kukisti Dieterichsin hallituksen lokakuussa 1922, jolloin hän pakeni ensin Koreaan ja sitten Kiinaan, jossa asui loppuikänsä. Hän oli vuodesta 1930 Venäjän yleissotilaallisen liiton (ROVS) Kaukoidän-aluejohtaja.
Dušan Moravčík

Dušan Moravčík (s. 27. toukokuuta 1948 Bánov, Nové Zámkyn piiri, Nitran alue, Slovakia) on tšekkiläinen yleisurheilija, joka aktiiviurallaan edusti Tšekkoslovakiaa. Hän edusti seuratasolla Dukla Prahaa.
Moravčík saavutti Helsingin EM-kilpailuissa 1971 hopeaa 3 000 metrin estejuoksussa Tšekkoslovakian ennätysajalla 8.26,11. Hän sijoittui samassa lajissa viidenneksi Münchenin olympialaisissa 1972. 5 000 metrillä hän karsiutui alkuerissä, vaikka juoksi ennätyksensä 13.40,4. Hän paransi maansa estejuoksuennätyksen aikaan 8.23,8 Prahassa syyskuussa 1972. 
Moravčík sijoittui 3 000 metrin estejuoksussa kymmenenneksi Rooman EM-kilpailuissa 1974. Hän karsiutui saman lajin alkuerissä Montrealin olympialaisissa 1976 ja Prahan EM-kilpailuissa 1978. Moskovan olympialaisissa 1980 hän oli estejuoksussa kymmenes.
Škoda Rapid (1984)

Škoda Rapid on AZNP:n vuosina 1984–1990 valmistama takamoottorinen coupé-korinen automalli. Se korvasi edeltäneen Škoda Garden, jota oli myyty Saksassa Rapid-nimisenä.
Rapid 120 -mallissa oli 1,2-litrainen (55 hv) moottori ja nelivaihteinen manuaalivaihteisto. Rapid 130:n moottori oli 1,3-litrainen (58 hv) ja vaihteisto viisivaihteinen.
Vuonna 1987 esitellyssä Rapid 136 -mallissa oli uudet kevytmetalliset sylinterinkannet, ja teho oli noussut 62 hevosvoimaan. Seuraavana vuonna Rapid 135 korvasi 130-mallin. Siinä oli samat uudistukset kuin Rapid 136:ssa, mutta pienemmän puristussuhteen vuoksi teho oli 58 hevosvoimaa.
Scanria

Oy Scanria Ab on Juhani Kuosmasen perustama internet-palveluita julkaiseva yritys. Yrityksen tuotteita ovat internetissä toimivat uutis- ja hakupalvelut, verkkokauppa- ja kotisivuratkaisut sekä verkkotunnuspalvelut. Scanria toimii neljällä paikkakunnalla.
Scanria toimi vuoden 2021 alkuun myös kirjankustannusalalla ja toiminnan pääpaino oli käännöskirjallisuudessa. Se julkaisi useita kirjoja vuodessa. Scanrian tytäryhtiö on tekaistuihin laskuihin yhdistetty "Suomen Numerokeskus".
Scanria oli Suomen Kustannusyhdistyksen jäsen.
Yhtiö lähettää myös pk-yrityksille aiheettomia laskuja ja perii niitä aggressiivisesti. Yhtiöstä ja sen lukuisista rinnakkaistoiminimistä on tehty suuri määrä rikosilmoituksia. 
Suomen Numerokeskus.
"Suomen Numerokeskus Oy" on Scanrian tytäryhtiö, joka ylläpitää sähköisiä puhelinluetteloita eli numeropalvelua. Luettelotiedot päivittyvät puhelinoperaattorien yhteisestä tietokannasta. Suomen Numerokeskus on perustettu vuonna 2011 ja se työllistää 25 henkeä.
Suomen Numerokeskusta on syytetty tekaistujen laskujen lähettämisestä. Vuosina 2011–2015 tehtiin poliisin rikostietojärjestelmään 250 ilmoitusta, joissa Suomen Numerokeskus Oy oli osallisena tai asianosaisena. Scanrian mukaan kyse oli alkuaikojen ongelmista ja kokemattomista työntekijöistä.
Julkaisuja.
Scanrian julkaisemia kirjoja ovat muiden muassa:
Kirjohuisku

Kirjohuisku ("Aechmea fasciata") eli kukka-ananas on huiskuananaksiin kuuluva kasvi. Huiskuananaksia pidetään huonekasveina.
Ulkonäkö ja koko.
Kirjohuiskun juuristo on hyvin pieni, ja siksi se istutetaan pieneen ruukkuun. Lehdet ovat puikulamaiset, jopa yli 50 cm pitkät, noin 10 cm leveät ja kasvavat ruusukemaisesti, ja kasvista tulee suurimmillaan noin metrin korkuinen. Kourumaisten lehtien tyvissä imusuomuja. Nahkamaiset, teräväreunaiset ja harvasti piikkiset lehdet ovat tummanvihreät, ja niissä on hopeanharmaita raitoja.
Lehtien keskeltä kasvava kukinto on huomiota herättävä ja pitkäikäinen. Kukinnon uloimmat teräväreunaiset suojuslehdet ovat vaaleanpunertavia, ja keskeltä kasvaa sinertävänpunaisia pienempiä kukkia. Suojuslehtien muodostama tupsu säilyy pitkälle kukkimisajan yli, verso kuolee hitaasti ja emokasvi kasvattaa samaan aikaan sivuversoja, yhden tai useampia.
Levinneisyys.
Kasvia esiintyy luonnonvaraisena Etelä-Amerikassa, jossa se kasvaa epifyyttinä eli päällyskasvina. Se kerää luonnossa kasvaessaan lehtiruusukkeen keskelle ja lehtihakoihin vettä, eikä se sen vuoksi tarvitse juuria muuhun kuin paikallaan pysymisen.
Hoito.
Kirjohuisku viihtyy puolivarjossa, mutta tarvitsee satunnaisesti auringonvaloakin, ei kuitenkaan siedä pitkäaikaisesti auringon paahdetta. Kirjohuiskut mätänevät helposti liialla kastelulla, se on sille erityisen herkkä. Sitä kastellaan kaatamalla haaleaa vettä sen lehtiruusukkeen sisään, ei laittamalla suoraan vettä multaan. Lehtiruusuketta ei saisi päästää kuivamaan paitsi lepoaikana, loka-helmikuussa. Sietää kuivuutta viikkoja. Kasvukaudella lannoitetaan miedolla lannoitteella noin kerran kuussa. Ruusuke olisi hyvä huuhdella silloin tällöin puhtaalla vedellä.
Lisääminen.
Kirjohuiskuja lisätään sivuversoista, jotka syntyvät lehtihankaan kukkimisen päätyttyä. Kun ne ovat noin 20 cm:n pituisia, ne voi leikata irti ja istuttaa omiin ruukkuihin. Paras aika tähän on loppukevät tai alkukesä. Mullaksi sekoitetaan turvemullasta ja hiekasta karkea seos.
Puhdistuma

Puhdistuma (formula_1) on farmakokinetiikassa käytetty suure, joka ilmaisee lääkeaineen poistumista verenkierrosta. Tarkalleen ottaen puhdistumalla tarkoitetaan sitä verimäärää tilavuutena, joka tietyssä ajassa kokonaisuudessaan puhdistuu lääkeaineesta. Puhdistuma ilmaistaan siis tilavuutena kulunutta aikaa kohden (ml/min tai l/h). Joskus tämä suhteutetaan vielä potilaan painoon (l/h/kg).
Pääsääntöisesti lääkeaine puhdistuu verenkierrosta maksan ja munuaisten toiminnan seurauksena, joskin esimerkiksi alkoholi ja anestesiakaasut poistuvat myös hengityksen kautta. Puhdistuma-arvoa käytetään esimerkiksi anestesiassa tarvittavan infuusionopeuden määrittämiseksi.
Vladimír Kýhos

Vladimír Kýhos (s. 23. kesäkuuta 1956 Chomutov, Tšekkoslovakia) on uransa päättänyt tšekkiläinen jääkiekkoilija ja nykyinen jääkiekkovalmentaja.
Pelaajaura.
Kýhos aloitti pääsarjauransa Tšekkoslovakian sarjassa HC Litvinovin joukkueessa keväällä 1975 pelaamalla kuudessa ottelussa. Kaksi seuraavaa kautta hän pelasi kakkostasolla HK Dukla Trencinin ja HC Litomericen joukkueissa.
Kaudesta 1977–1978 alkaen Kýhos pelasi säännöllisesti Litvinovin riveissä kaikkiaan yhdeksän kauden ajan ennen siirtymistään HC Plzenin riveihin. Plzenin joukkueessa Kýhos pelasi vain yhden kauden ja siirtyi kaudeksi 1988–1989 Suomeen Jääkiekon I-divisioonassa pelanneen JoKP:n riveihin. Kýhos teki divarikaudella 23 maalia ja 67 pistettä, joka riitti joukkueen sisäisessä pistepörssissä toiseen sijaan Tero Arkiomaan jälkeen. JoKP nousi kauden päätteeksi Liigaan ja Kýhos jatkoi joukkueessa vielä liigakaudenkin ajan. Liigavisiitti jäi kuitenkin joukkueelta ja Kýhosilta yhden kauden mittaiseksi. Kýhos jatkoi Suomessa vielä kauden 1991–1992 pelaten Jääkiekon II-divisioonassa Kokkolan Hermeksen riveissä. Tämän jälkeen Kýhos katsoi tulleen ajan päättää pelaajaura.
Kýhos pelasi ensimmäiset maajoukkueottelunsa kaudella 1980–1981 mutta ei tullut valituksi arvokisajoukkueeseen. Seuraavan kerran hän edusti maataan Sarajevon olympiaturnauksessa 1984. Seitsemässä pelaamassaan ottelussa Kýhos teki yhden maalin ja kärsi kaksi pientä rangaistusta. Kotiin tuomisina turnauksesta oli hopeamitali.
Valmennusura.
Vuodesta 1994 alkaen Kýhos on toiminut valmentajana pääosin Tšekin Extraligassa useissa eri joukkueissa. Keväällä 2010 Kýhos teki lyhyen visiitin Slovakian liigaan kun hän korvasi erotetun Frantisek Hossan HK Dukla Trencinin valmentajana.
Major League Baseball -kausi 2017

Major League Baseball kausi 2017 oli Major League Baseballin kausi, joka alkoi 2. huhtikuuta. Runkosarja päättyi 1. lokakuuta.
MLB:n 88. All stars -ottelu pelattiin 11. heinäkuuta Marlins Parkissa, Miamissa. American League voitti ottelun juoksuin 2–1 jatkovuoroparin jälkeen. 
Kausi päättyi 1. marraskuuta, kun Houston Astros saavutti neljännen voittonsa Los Angeles Dodgersista World Seriesissä. Kotietu määräytyi runkosarjan saldon perusteella, joten se oli Dodgersilla, joka isännöi otteluita 1, 2, 6 ja 7.
Pudotuspelit.
Wild card games:
Ixchel

Ixchel tai Ix Chel on mayojen kuun jumalatar. Ixchel on naisten taitojen ja ammattien suojelija, mutta hänet esitetään usein vanhana ilkeänä eukkona, jolla on epämiellyttäviä piirteitä. Hän on saattanut olla yksi Itzamna-jumalan ilmentymistä. Toisaalta hänet mainitaan myös Itzamnan puolisona. Ixchel on myös synnyttävien naisten suojelusjumalatar.
Baseballin Euroopan-mestaruuskilpailujen B-sarja 2017

Baseballin B-sarjan EM-karsinnat pelattiin 24.-29. heinäkuuta 2017 Belgradissa, Serbiassa ja Miejska Gorkassa, Puolassa. Ryhmien voittajat Itävalta ja Liettua karsivat paikasta pääsarjaan kesäksi 2019. Kreikka ja Ukraina ottavat vauhtia karsintojen C-sarjasta.
Serbian lohko.
A-lohko:
Loppuottelu: Itävalta - Israel 12–2
Puolan lohko.
Loppuottelu: Venäjä - Liettua 3–8
Euro Hockey Tour 2017–2018

Euro Hockey Tourin kausi 2017–2018 oli sarjan 22. kausi. Sarjassa pelasivat Suomen, Venäjän, Ruotsin ja Tšekin miesten jääkiekkomaajoukkueet. Lisäksi Karjala-turnaukseen osallistuivat Kanadan ja Sveitsin joukkueet sekä Channel One Cupiin Kanadan ja Etelä-Korean joukkueet.
Kokonaispisteet.
Pisteisiin on laskettu vain joukkueiden keskinäiset ottelut.
Roman Božek

Roman Božek (s. 9. marraskuuta 1963 České Budějovice, Tšekkoslovakia) on uransa päättänyt tšekkiläinen jääkiekkoilija.
Ura.
Božek aloitti jääkiekkoilun kotikaupunkinsa seurassa HC České Budějovicessa kaudella 1980–1981. Hän edusti seuraa yhtäjaksoisesti neljän kauden ajan, ennen kuin siirtyi HC Dukla Jihlavan riveihin kaudelle 1984–1985. Kauden 1985–1986 Božek pelasi Dukla Jihlavan kakkosjoukkueessa Tšekkoslovakian kakkostasolla ennen paluutaan takaisin České Budějovicen riveihin. Seuraavat neljä kautta kuluivat jälleen kotikaupungissa. Kauden 1990–91 alusta Božek pelasi Jihlavassa yhdeksän ottelua ennen siirtymistään Jääkiekon SM-liigaan Ilvekseen. Ilves-kauden saldoksi Božekilla tuli 22 maalia ja 32 tehopistettä 30 pelatussa ottelussa. Seuraavaksi kaudeksi Božek siirtyi SaiPan riveihin pelaamaan I divisioonaa. SaiPasta Božek siirtyi kuitenkin kesken kauden Kärppien divarijoukkueeseen, jossa pelasi myös seuraavan kauden.
Kärpistä Božek palasi České Budějoviceen kaudelle 1993–1994 ja pelasi siellä myös kaksi seuraavaa kautta. Hän aloitti siellä myös kauden 1996–1997 mutta siirtyi jo yhden pelatun ottelun jälkeen kakkostasolle HC Jindřichův Hradecin riveihin. Jindřichůvissa Božek ehti pelaamaan 12 ottelua ennen siirtymistään HC Karlovy Varyn joukkueen riveihin, missä pelasi runkosarjan loppuun ja sen päälle nousukarsinnat Extraliigaan. Kauden 1997–1998 aluksi Božek kävi vielä Extraliiga-vauhtia, mutta siirtyi kahden pelatun ottelun jälkeen Saksan 2. Bundesliigaan Herner Minersin joukkueeseen. Kaudelle 1998–1999 Božek siirtyi sarjaporrasta alemmas Oberligan ERC Selbin joukkueeseen, jossa pelasi puolitoista kautta. Kesken kauden 1999–2000 Božek siirtyi Saksan 4. sarjatasolle ESC Dorfenin joukkueeseen. Uransa kaksi viimeistä kautta Božek pelasi Itävallan 2. sarjatasolla VEU Feldkirchin riveissä. 48 ottelussa Feldkirchin paidassa Božek teki 55 maalia ja 145 pistettä ollen näin joukkueensa paras pistemies molempina vuosina. Keväällä 2002 Božek päätti uransa.
Božek voitti alle 20-vuotiaiden MM-hopeaa Tšekkoslovakian paidassa vuonna 1983. Miesten maajoukkueessa hän pelasi 8 ottelua kaudella 1988–1989 muttei päässyt mukaan MM-joukkueeseen. . 1985 hän voitti Tšekkoslovakian mestaruuden Dukla Jihlavan riveissä.
Satama (Vaasa)

Satama () on Vaasan kaupungin 12. kaupunginosa ja Vaskiluodon suuralueella, saaren eteläosassa sijaitseva tilastollinen pienalue. Siellä sijaitsee kaikki Vaasan sataman toiminnot. Lisäksi kylpylä Tropiclandia alueen itäosassa kuuluu Sataman pienalueelle. Vuonna 2015 lakkautettu huvipuisto Wasalandia sijaitsi myös alueella.
Vuonna 2015 Sataman alueella asui 24 ihmistä.
Reiss Nelson

Reiss Luke Nelson (s. 10. joulukuuta 1999 Lontoo) on englantilainen jalkapalloilija, pelipaikaltaan laitahyökkääjä. Hän pelaa kaudella 2025–2026 Englannin Valioliigan Brentfordissa lainasopimuksella saman sarjan Arsenalista.
Nelson on Arsenalin kasvatti. Hän teki debyyttinsä Arsenalin edustusjoukkueessa voittoisassa Community Shield -ottelussa Chelseaa vastaan 6. elokuuta 2017. Euroopan debyyttinsä hän teki Eurooppa-liigassa Kölniä vastaan syyskuussa 2017. Ensimmäisen valioliigaottelunsa hän pelasi Crystal Palacea vastaan tammikuussa 2018. Kauden 2018–2019 hän pelasi lainalla Saksan Bundesliigassa Hoffenheimin joukkueessa, jossa teki 23 liigaottelussa seitsemän maalia. Mestarien liigassa hän pelasi Hoffenheimissa viisi ottelua. Kaudella 2019–2020 hän pelasi 17 valioliigaottelua ja teki yhden maalin. Arsenalin voittamassa FA Cupissa hän viimeisteli kahdessa ottelussa yhden maalin. Kaudella 2020–2021 hän pelasi kahdessa valioliigaottelussa ja neljässä Eurooppa-liigan ottelussa sekä oli voittamassa Community Shieldiä. Seuraavalla kaudella hän pelasi yhden valioliigaottelun sekä Feyenoordissa lainalla 21 Eredivisien ottelua, joissa teki kaksi maalia. Konferenssi-liigan kymmenessä ottelussa hän viimeisteli kaksi maalia. Kaudella 2022–2023 hän pelasi Arsenalissa 11 valioliigaottelua ja teki kaksi maalia. Eurooppa-liigassa hän pelasi kuusi ottelua. Seuraavalla kaudella hän pelasi 15 valioliigaottelussa, mutta oli vain kerran avauskokoonpanossa. Mestarien liigan viidessä ottelussa hän antoi kaksi maalisyöttöä. Kauden 2024–2025 hän pelasi lainalla Fulhamissa. Hän pelasi 11 valioliigaottelua, joista viisi avauskokoonpanossa ja teki yhden maalin. Hänen kautensa päättyi hamstring-vammaan joulukuun alkupuolella.
Nelson pelasi alle 17-vuotiaiden EM-kilpailuissa 2016 neljä ottelua, joissa hän teki kolme maalia, ja alle 21-vuotiaiden EM-kilpailuissa 2019 yhden ottelun.
Pyhä Veronica

Veronica (kuollut 1. vuosisadalla) on pyhimys, jonka kerrotaan antaneen Jeesukselle liinan, johon pyyhkiä kasvonsa tiellä ristiinnaulituksi, jolloin siihen muodostui miehen kasvojen kuva. Veronicaa ei mainita Raamatussa nimeltä, mutta katolisessa traditiossa häntä muistetetaan niin sanotussa ristintien hartaudessa kuudennen aseman kohdalla kaikkiaan neljästätoista asemasta. Pyhä Veronica mainitaan nimeltä erityisesti pyhän Alphonsus Liguorin kuolinvuotenaan 1787 kirjoittamissa tai fransiskaanien pyhän Franciscus Assisilaisen kirjoituksiin perustuvissa ristintien asemissa. Toisaalta Veronican on väitetty olleen Luukkaan evankeliumissa mainitun Sakkeuksen vaimo tai Matteuksen evankeliumissa oleva verenvuodosta kärsivä nainen. Legendan mukaan Veronica toi liinan pois Palestiinasta ja paransi sillä keisari Tiberiuksen jostakin sairaudesta. Naista ei mainita "Martyrologium Romanumissa", mutta hänellä on oma juhlapäivänsä 12. heinäkuuta, ja hän on valokuvaajien ja pesulatyöntekijöiden suojeluspyhimys. Muita Veronica-nimisiä pyhimyksiä ovat pyhä Veronica de Binasco ja pyhä Veronica Giulani.